吾黨與佛會
作者：陳著
朝代：宋

paragraphs: 我惜蘇子瞻，氣豪天地隘。
雄文萬斛泉，盛名表昭代。
自負學見道，欲漲歐陽派。
胡爲所以學，先與本論背。
或者交浮屠，聊爾奚足怪。
何至敢昌言，前身五祖戒。
眉山世積善，老泉亦英邁。
脈絡有自來，胚胎乃融會。
顧誣正大傳，謂感非類穢。
胡鬼是吾親，父與母安在。
痛哉復痛哉，不孝此爲大。
本來中無主，恍惚求諸外。
一妄流到今，狂瀾正澎湃。
人人說輪回，處處習夷唄。
有識或見譏，動以蘇爲解。
愚者不必責，可責在吾輩。
當時若遇吾夫子，鳴鼓攻之此其最。